**ТИЛЛИИ**

 (Поэма)

 *Валерий Никифоров*

Урааҥхай саха
Улуу омуктардыын
Уһаарсан аҕалбыт
Уйгутугар олорон

 Айдааннаах кэми
 Ааспытын кэннэ
 Анааран көрдөххө,

Сүүрбэhис үйэ
Сүпсүлгэннээх кэмнэрэ
Сүдүтүн эбитин!

Уустук кэм
Утарсыыта, oxcyhyyтa
Улаханын эбитин!

 Очурдаах олох

Оломноон ааспыта
Омуннааҕын эбитин!
Будулҕан тумаҥҥа
Буруолаах барыта
Бутуурдаах үйэҕэ
Бутуллар кэмигэр

Бу орто дойдуга

Буор сахаларга

Бу курдук киhи

Буомурбут, буорайбыт
Баайдарга баттаппыт

Бар дьонун кэскилин
Быhаарсарга кэлбит
Былатыан диэн табаарыс -

Талыы-талба сирдээх

Талах имигэс тыллаах
Таатта талааннаах дьонуттан
Талан ылан,

Таабырына таайыллан
Таһаарбытын курдук.

Оҕо эрдэхтэн
Олоҥхоҕо, номоххо

Улаханнык убанан,
Уhуйуллан, кyohaнaн,
Уус тылланан

Ойуунускай диэн ааттанан
Мөккүөрдээх кэмҥэ
Мөккүстүн диэн,
Айдааннаах кэмҥэ
Алтыстын диэн,

Үрүҥ Аар тойонтон
Дьылҕа Хаан ыйааҕынан
Ыйыллыбыт курдук.

Уhyн тыллаах
Утарбатын курдук
Уохтаах этиинэн
Утары охсор,

Өhүрбүт киhини
Өрөлөспөтүн курдук
Өргөс тылынан
Өтөрү көрсөр,

Саха киhитэ
Самныбатын курдук
Санаа хоту

Сайаҕас саҥалаах
Сытыы тылынан
Сыдьаайар, умайар,
Сырдыкка угуйар.

Ыпсаран этэр,
Ыччаты көҕүлүүр
Ыллыктаах этиилээх
Ийэ тылы

Истиҥник таптыырга
Иэйэн - куойан
Иитиhэр, үөрэтэр.

Кэрэ эйгэҕэ
Кэскили түстэhэр
Кэрэкэ тыллардаах
Кэлиэхтээх киhи

Кэлбитин курдук
Кэрэмэс киhини
Кэлтэйдии көрөбүн.

Үгүс киhини

Үрүҥ күнтэн сүтэрэр,
Үүрбэ-таарба тутар
Үйэ алҕаһа

Үгэнниир кэмигэр

Судаарыстыба аатыттан
Суотуйа туттан
Суоһурҕаммыт аҕай

Баhылык кэннигэр
Баардарын биллэрэн
Бардамсыйбыт аҕай,
Былаана суох
Былаастарын билиммит,
Бэрдимсийэ тyттyбут
Биэрийэ дьонноро,
Туллар тутаах
Туолуохтаах этиитин
Тута сөрөөн

Токурутан барар
Ынкыбыды үлэhиттэрэ
Ытарчалыы ылбыттара
Ыараханын эбитин!

Суут иннигэр

Сутуругунан сууттаан
Сордообуттара соhуччутун!

Алыс туттан
Айыы дьонун
Аймаабыттара алыhын!

Дьокутаат үлэтин
Дьоhуннук толорон
Диэмэкирээтийэ суолунан

Улуу тирээни
Утары ууммуттары
Учуокка ылан,

Өhүөн үөһүгэр
Өйтөн төрөтөн
Өстөөх диэн

Чулуу дьоммутун
Тутан барбыттара,
Хараҥа хаайыыга
Хабырдык тутан
Хаайан барбыттара.

Дьэ ити курдук
Дьиикэйдик, дьиктитик
Бэлиитик дьоммут
Билиэн барбыттара,
Элбэх киhи
Эрэпэриэссийэ кэмигэр

Эрэйи көрбүттэрэ.

Дойду үрдүнэн
Долгуйуу, куттаныы,
Үөйбэтэх өттүттэн
Өстөөх дэттэрэн
Өhүргэнэ истии,
Алҕас көнүө диэн
Алы буолуу, күүтүү,
Ханна да хайыс

Хабах иhигэр тыыннарыы
Ханна барыай, баара.
Өрөбөлүүссүйэ тyhyгap
Өрө күүрэн үлэлээбит
Өлөр-тиллэр кэмнэрин
Өлбөөрдө охсон,

Тарбахха баттанар
Талааннаах дьоммутун
Таҥнары тардан
Таҥнарыахсыт диэн,

Хараҥа олох
Халбарыйарын туһугар
Харса суох үлэлээбит
Хаарыан дьоммутун
Хараарда охсон,
Хандалы кэтэрдэн
Хаайыы олохтоон,

Сымыйа сураҕынан

Сыыhа үктэтэ сатаан,
Илиилээн туран

Илии баттата сатаан,
Иирбиттии кэбилээбиттэрэ
Иэдээнин эбитин!

Ойуунускайы эмиэ
Ол дойдуга
Сиэссийэ кэнниттэн
Ситэн ылан
Уркуускай куоракка
Уһата барбакка
Төрөөбүт дойдутун
Төннөр суолугар
Туппуттара ...

Кини киhи

Кэдэрги сыһыаҥҥа
Кииллийэ хатан,
Эрэйгэ- муҥҥа
Эккээрэн хаалан,

Саха киhитэ буолан
Санаатын күүһүнэн
Самныбат, мөлтөөбөт
Сайа этэр тылын
Сааhылыы оҥостон,

Эйэ- дэмнээхтик
Этэргэ бэлэмнэнэн
Энкилэ суох эппиэти
Эриhэр суутугар
Уохтаах тылын
Уҕараабат кырдьыгар
Уурбута буолуой?!

Аман өһүн

Аахсар кэмҥэ

Айа оҥостон
Айыы тылын
Аргыстанан

Аан дойдуга
Алҕаһы көннөрсөр
Амарах дууһанан

Туһааннаах этиитин
Толкуйун тобулан

Туох сыыhа баарын
Тургутуhан көрөрдүү
Тулуктаhан, туруулаhан
Тыын былдьаhан

«Син биир буолбаат-
диэн,

Синигэр түhэн,
Силигин ситэрэн
Ситимнээн этээри
Сыппыта буолуой?!

Хаһан эрэ

Хараҥа халбарыйыа диэн
Хардарсар санаалаах,
Кырыктаах кэм арыллан
Кырдьык кыайыа диэн
Кытаанах санаалаах,
Сулана барбакка

Сууту кэтэhэн

Тиhэх күнүгэр диэри
Тиийбитэ чахчы.

Суох, кинини

сууттаабатахтара,
Cyohap тылын
Истибэтэхтэрэ ...

Өлөрүн кэтэhэн

Күүппүттэрэ ...

Өргөс тылын
Истибэтэхтэрэ ...
Мөккүөр уйатын

Тоҕо тардан
Мөккүспэтэхтэрэ,

Улуу тирээни

Утары баран
Уйгуурбатахтара.

Усулуобуйа суоҕа,

Уhyннyк сыппыта,
Сыра-сылба эстэн,
Сэллигэ өрө туран,

Сырдык тыына быстыбыта ...
«Норуот өстөөҕө" аатырбыт
Номох буолбут бэйээт
Хоһооннорун, суруйууларын,
Сүүнэ элбэх үлэлэрин

Сүүрбэ сыл устата

Сүтэрэ сатаабыттара,

Суох, кини сүппэтэҕэ

Сүрэххэ куруук баара,

Уhyн кэмҥэ

Умуннара сатаабыттара,
Суох, кини умнуллубатаҕа,
Оргууй да буоллар

Уос номоҕо буолан,
Ойуунускай ааттанара.

Уhyн кэм ааһан
Уларыйыы буолбута,
Сылааhынан сыдьаайан
Сырдык аата төннүбүтэ.

Кэргэнэ, оҕолоро
Кэмэ суох үөрүүлэрэ
Кэмниэ- кэнэҕэс -

кэлбитэ.

Үрдүк аата төннүүтүгэр
Өлбөт-сүппэт өҥөлөөх
Өйөбүл көмө буолбут
Үтүө дьоммут ааттарын
Өйдүүрбүт наадалаах,

Илиинэн суруллубут

суруйууларын
Илдьэ хаалбыт өҥөлөөх,
Инникилиир өйдөөх
Дьикти кэрэ киhини
Дьэкиимэби ааттыыбын,
Араас айымньыларын, ыстатыйаларын
Алыс үчүгэйдик оҥорон
Архыыпка туттарбыта.

Муҥур былаастаах дьонтон
Муннун анныларыттан
муннаран,
Муударайдык кистээн
Дьулуруйар Ньургун

Боотурун
Дьон, норуот дьолугар
Дьулуурдаахтык харайан
Дьулурутан таhаарбыта -
Бу этэ-

Бэйээт тиллиитэ

Өрүү тыыннаах айымньыта
Өлбөт-сүппэт анала!

Сыралаах күүтүү кэнниттэн
Сырдык аата төннүүтүгэр
Сыаната биллибэт бэлэҕэ!

Аны туран

Айар үлэҕэ

Аныгы көрүүлээх,

Амарах дууhалаах
Артыыhынан биллибит,
Суруйааччынан сураҕырбыт,
Көҥүл барбыт талааннаах

Күрүлүү кутуллар куоластаах
Хабырыыл Куолаhап турунар,
Олоҥхонон үлүhүйэр.

Дьулуруйар Ньургун Боотуру
Тоҕус пыластыыҥка тухары
Тохтообокко толорбута,
Дуорааннаахтык туойбута
Дойду үрдүнэн тарҕанар.

Олоҥхо сирэ-уота
Уратытык ойууланан,
Уран тыл алыба
Урааҥхайы уhугуннаран,
Саха тыла баайа,

Сатаан этэр талаана
Олоҥхоҕо бэриллэн
Олус бэркэ толоруллан,
Yhүc тыыны уган

Үрдүк кэрдиискэ

таhаарбыта

Үчүгэйин эбитин!

Бу этэ эмиэ
Ойуунускай тиллиитэ
Үс саха төрүөҕэр,
Yсүһүн иhиллиитэ,

Кэрэ куолаhынан ылланыыта,
Кылаат курдук көстүүтэ.

Итинтэн тэптэн,

Иилии эргийсэн,
Иккиhин төхтүрүйэн,
Улахан олоҥхо
Оҥоһуута тупсан,
Уларсыкка сылдьар
Умнуллубат кинигэ,
Бэлэххэ бэрсиhэр
Бэртээхэй кинигэ
Бэчээттэнэн тахсыбыта.

Бу олоҥхо диэн
Омуна суох

Улуу айымньы
Урааҥхай омук

Уус-уран тылынан
Уратылаах буоларын

Улахан тылбаасчыт Диэрсээбин
Оруу көрөн,

Олоҥхо курдук yhyн
Унньуктаах айымньыны
Тылбаahын таппыта,
Тыыннаах оҥорбута,
Номох буолбут

Ньургун Боотуру
Нууччалыы саҥардыбыта.

Онтон салгыы
Олоҥхобут аны
Омуктуу саҥаран,
Атын дойду

Айыы тылынан,
Тыл күүһүнэн
Тыыннаах оҥорон,
Саха сирин
Саҥалыы ааттаан,

Омуна суох
«Олоҥхо дойдута"- диэн,
Киэҥ дойдулар
Кэпсээннэрэ буолбуппут.

Ойуунускай убайбыт
Оччотооҕу кэмнэргэ
Охсуспут, турууласпыт
Олоҥхото тиллэн,

Умулла сыспыт

Улахан олоҥхолору
Улуустарга кэрийэн,
Уос номоҕо буолбут
Улуу олоҥхоһуттары
Учуокка ылан,
Учуонайдар үлэлииллэр.

Алыс элбэх олоҥхолору
Архыыпка киллэрэн

Үөрэтэн, чинчийэн,
Үгүс элбэх кинигэлэри
Үрүҥ күҥҥэ көрдөрөн,

Үйэлэртэн кэлбит

 Үгэс буолбут саанырбыт
Тылы-өһү байытан,
Өйү-санааны сытыылаан
Өрө күүрэн сайдар,
Олоҥхо ыһыаҕа,

Оҕо тойуга

Оргуйан барар.

Киһи-аймах

Киэҥ киэлитигэр,
Уус-уран айымньы
Уhyн туонатыгар .
Олоҥхобут улаатан
Духуобунай баай

Дуораан айымньыта буолан
Үрдүк аата

Үүнүөскэҕэ киирбитэ -
Үөрүүлээҕин эбитин!

Оллоонноон олорон
Уhyннyк этиигэ

Аан бастаан

Аан дойдуга
«Гиинниэс өрөкүөрдэ"

олохтоммута.

Олоҥхоҕо этиллэринии -
«Орто дойду

Олоҕун аймаабакка,
Үөһээ дойду

Үрдүк кэрдииhигэр

Үөгүлээбитинэн тахсан,
Уhyннyк охсуһан

Уруйу аҕалбыт,
Кытаанах киирсиигэ
Кыайыыны аҕалбыт,
Үрдүк кирбиини

Үлэлээн ылбыт

Үөрүүбүт этэ!

Былатыан Ойуунускай
Сүүс сааhын үбүлүөйүгэр
Сүгүрүйэн туран,

Сүүс киhи кыттыылаах
Аатырбыт куорат Париж

Албан аатын ааттаан,
Аанын киэҥник аһан,
Ытык киhибитин чиэстээн
Ыллаан -туойан кэлиибит,
Дьол, Эйэ суолунан
Доҕордоhон кэлиибит,

Бу этэ бэйээт

Киэҥ эйгэҕэ,

Кэрэ кэмҥэ тиий.

Аныгы үйэҕэ

Айар дьоҕурдаах
Тускулу тyтyhap

Тутаах дьоммут,

Киэҥ кэллиэгийэ
Кэскиллээх былааныгар
Духуобунай иитиигэ
Дууhаны иитиэхтээх
Саха тыла

Сайа этиллиэхтээх.

Одуулаан көрдөххө
Олус кэрэ

Олоҥхо куоратын
Ойуулаан оҥорбут,
Омос көрүүгэ
Олоҥхо дойдутун
Омуннаах көстүүтүн
Олус табан
Оргуллаан оҥорбут
Оччугуй макыатын
Ороhуйа санаабакка,
Орто дойдуга соҕотох
Олоҥхо тыйаатырын
Оҥоруохтара диэн
Урааҥхай сахалар
Уһата барбакка
Уруйдуу көрсүөҕүҥ!

Сүдү киhибит
Сүрэҕэр иҥэрбит
Сүүнэ баҕата
Сүһүөҕэр турдун!

//Чолбон.-2013.-№10.-С. 82-85;